《张明远自持其所居萃胜亭记来求诗为赋三篇》
宋代·冯时行

文章盖代手，千载柳柳州。
落笔记山水，奇香撼琳球。
开卷一再续，宛若从之游。
历历爽心目，毛发为飕飕。
若人嗜清旷，步履素得幽。
揽胜得枢要，天地不可搜。
巉巉华山孙，藤萝护维陬。
绝顶葺荷盖，风月共夷犹。
物色自飞动，与我相答酬。
千里入睥睨，远眼纵莫收。
凭轩写清绝，文与境趣侔。
柳魂不可招，君几绍前修。
何当弃圭组，从君送清愁。

作者简介：冯时行（1100—1163）宋代状元。字当可，号缙云，祖籍浙江诸暨（诸暨紫岩乡祝家坞人），出生地见下籍贯考略。宋徽宗宣和六年恩科状元，历官奉节尉、江原县丞、左朝奉议郎等，后因力主抗金被贬，于重庆结庐授课，坐废十七年后方重新起用，官至成都府路提刑，逝世于四川雅安。著有《缙云文集》43卷，《易伦》2卷。